
Anexa nr. 12 LA HCL NR. …..
REGULAMENT
privind aplicarea diferențiată a taxei pentru utilizarea temporară a locurilor publice în anul 2027

Art. 1. – Prezentul regulament stabilește condițiile de aplicare diferențiată a taxei pentru utilizarea temporară a locurilor publice, în temeiul art. 486 alin. (1) și (3) din Legea nr. 227/2015 privind Codul fiscal, cu modificările și completările ulterioare, și al pct. 164 din Normele metodologice aprobate prin H.G. nr. 1/2016.
Art. 2. – Regulamentul se aplică utilizării temporare a locurilor publice de pe raza orașului Buziaș pentru terase, amenajări în acest scop, amplasări de tonete și vânzare stradală, potrivit poziției corespunzătoare din anexa privind impozitele și taxele locale.
Art. 3. – Taxa se calculează prin înmulțirea suprafeței aprobate (mp) cu numărul de zile de utilizare aprobat și cu tariful corespunzător categoriei de durată.
Art. 4. – Utilizarea locurilor publice se realizează în baza avizului de amplasare emis de compartimentul de specialitate, la cererea persoanei interesate, cu indicarea amplasamentului, suprafeței și perioadei. Taxa se achită anticipat, înainte de începerea utilizării.
Art. 5. – (1) Taxa se diferențiază în funcție de durata ocupării aprobate, astfel:
a) pentru perioade de până la 30 de zile inclusiv – 20 lei/mp/zi;
b) pentru perioade mai mari de 30 de zile – tariful în lei/mp/zi aprobat pentru anul 2027 în anexa privind impozitele și taxele locale, rezultat din indexarea nivelului aplicabil în anul 2026.
              (2) Diferențierea se aplică în aceleași condiții tuturor persoanelor fizice și juridice aflate în situații comparabile.
Art. 6 – (1) Încadrarea în categoria de durată se face pe baza perioadei aprobate prin acordul emis de compartimentul de specialitate, la solicitarea persoanei interesate, cu indicarea amplasamentului, suprafeței și perioadei.
                  (2) În cazul prelungirii ocupării aceluiași amplasament pentru aceeași activitate, perioadele consecutive se cumulează pentru stabilirea categoriei aplicabile perioadei suplimentare. Prelungirea se solicită și se aprobă înainte de expirarea acordului.

                 (3) Taxa achitată pentru perioada aprobată inițial nu se recalculează ca urmare a prelungirii.
Art. 7. – Taxa se achită anticipat, înainte de începerea perioadei de ocupare aprobate, inclusiv pentru perioadele suplimentare aprobate.
Art. 8. – Prezentul regulament se aplică începând cu data de 1 ianuarie 2027.
NOTĂ DE FUNDAMENTARE

privind diferențierea taxei pentru utilizarea temporară a locurilor publice – anul 2027
1. Obiectul propunerii
Se propune împărțirea poziției existente în anexa taxelor locale referitoare la terase, amenajări aferente, tonete și vânzare stradală în două categorii, în funcție de durata ocupării: până la 30 de zile inclusiv – 20 lei/mp/zi; peste 30 de zile – tariful pentru anul 2026, indexat potrivit reglementărilor aplicabile pentru 2027.
2. Temeiul juridic
Potrivit art. 486 alin. (1) din Legea nr. 227/2015 privind Codul fiscal, consiliile locale pot institui taxe pentru utilizarea temporară a locurilor publice. Conform alin. (3), taxele se calculează și se plătesc în baza procedurilor aprobate de autoritățile deliberative. Pct. 164 din Normele metodologice aprobate prin H.G. nr. 1/2016 prevede aprobarea procedurilor pentru anul fiscal următor. Competența consiliului local de a stabili taxe locale rezultă și din art. 129 alin. (4) lit. c) din O.U.G. nr. 57/2019.
3. Necesitatea și oportunitatea măsurii
Tariful de 0,13 lei/mp/zi prevăzut pentru anul 2026 conduce, în cazul ocupărilor de foarte scurtă durată și al suprafețelor reduse, la venituri neînsemnate în raport cu operațiunile administrative efectuate: primirea și verificarea solicitării, verificarea amplasamentului, emiterea acordului, calculul și încasarea taxei. De exemplu, ocuparea a 1 mp timp de 4 zile generează la tariful actual 0,52 lei; la tariful propus pentru ocupări scurte, 80 lei. Exemplul ilustrează disproporția tarifului actual față de efortul administrativ, fără a reprezenta un calcul al costului efectiv al operațiunilor.
4. Criteriul diferențierii
Durata ocupării este un criteriu obiectiv și verificabil prin acordul emis de compartimentul de specialitate. Ocupările scurte presupun operațiuni administrative pentru intervale limitate, în timp ce ocupările de durată asigură continuitatea utilizării și o repartizare a acestor operațiuni pe perioade mai mari. Se propune păstrarea, pentru ocupările mai mari de 30 de zile, a tarifului existent, actualizat pentru 2027.
5. Propunere
Se propune aprobarea celor două niveluri ale taxei în anexa privind taxele locale pentru anul 2027 și a regulamentului succint privind calculul și plata, în temeiul art. 486 alin. (3) din Codul fiscal. Cuantumul de 20 lei/mp/zi reprezintă nivelul propus de autoritatea locală.

